section_heading: 1980. – 2000. godine
paragraph_text: Godine 1983. izgrađena je stara mrtvačnica i otvoreno groblje. Tokom 1982. počinje izgradnja Društvenog doma koji je stavljen u funkciju 1986., a čije prostorije većinom koristi nogometni klub. 1989. asfaltirane su ceste u oba sokaka. Godine 1990. dolaskom političkih promjena, koje su u selu velikom većinom prihvaćene, počinje jedno novo razdoblje sela. Mještani se početkom 1991. na referendumu izjašnjavaju velikom većinom za neovisnu i suverenu Republiku Hrvatsku što se i moglo vidjeti kroz domoljubne grafite na fasadama trgovine i željezničke postaje koji su bili prvi takve vrste u našičkom kraju. Nakon prvih otvorenih napada srbočetnika uz potporu tadašnje JNA na Hrvatsku mještani se priključuju prvim postrojbama policije, te kasnije Zbora narodne garde. Krajem lipnja 1991. ustrojene su postrojbe Narodne zaštite koje daju naoružane straže u i okolo sela. U rujnu 1991. nakon trodnevnih borbi između hrvatski snaga i neprijateljske JNA, koja djeluje po civilnim objektima u gradu Našicama i okolici te pogađa granatom zapaljuje crkveni toranj, vojarna pada u ruke hrvatskih snaga u kojim sudjeluju i mještani Nize. Nakon preuzimanja vojarne ustrojena je 132. brigada Hrvatske vojske Našice kojoj se priključuju brojni mještani i sudjeluju na ratištima cijele Slavonije od Ivanovca kod Osijeka do Orahovice podno Papuka. Također sudjeluju u oslobađanju sela podno Papuka u studenom i prosincu 1991. (Operacija Orkan '91. ). Najteži trenutak u Domovinskom ratu dogodio se 7. studenog 1991. godine oko 14 sati kad zrakoplov MiG-21 neprijateljske vojske raketira središte sela i oštećuje nekoliko obiteljskih kuća. Za vrijeme vojno redarstvenih akcija 1995. Bljesak i Oluje, a sklopu 132. brigade Hrvatske vojske Našice mnogi mještani sudjeluju u obrani istočne Slavonije u đakovačkom kraju(Koritna), te u županjskom kraju na potezu (Strošinci i Soljani). Nakon završetka vojno redarstvenih akcija 1995. u kojoj su sudjelovali i mještani Nize i završetkom Domovinskog rata počinje novo razdoblje sela. Krajem 1990.- ih izgrađena je plinska i telefonska mreža te nova mrtvačnica.